九月九日
作者：曾鞏
朝代：宋

paragraphs: 凄凄風露滋，靡靡塵靄屏。
已忻廬舍清，未苦裘褐冷。
眠食味尤嘉，起坐日尚永。
虛天照積水，精鑑出幽礦。
石瑩見山稜，林疏覺窗冏。
黄花宿蕊破，艷艷晨妝靚。
頻尋遠逕香，每愛蒼池影。
爲誰佳色鮮，慰我貧齋靜。
寒醅出家法，異果得他境。
甘腴饌新兔，醜怪薦修蠯。
幽閑重時節，老大珍物景。
獻酬興未薄，比諷思猶騁。
况同親戚歡，詎匪田野幸。
俱醉任棲鴉，燭炬尚可秉。